CELEX: 32019D1565
Language: el
Date: 2019-09-04 00:00:00
Title: Απόφαση (ΕΕ) 2019/1565 της Επιτροπής, της 4ης Σεπτεμβρίου 2019, σχετικά με την προτεινόμενη πρωτοβουλία πολιτών με τίτλο «Δράσεις για την αντιμετώπιση της κλιματικής έκτακτης ανάγκης» [κοινοποιηθείσα υπό τον αριθμό C(2019) 6388]

19.9.2019   
               
               
                  EL
               
               
                  Επίσημη Εφημερίδα της Ευρωπαϊκής Ένωσης
               
               
                  L 241/8
               
            
         ΑΠΟΦΑΣΗ (ΕΕ) 2019/1565 ΤΗΣ ΕΠΙΤΡΟΠΗΣ
         της 4ης Σεπτεμβρίου 2019
         σχετικά με την προτεινόμενη πρωτοβουλία πολιτών με τίτλο «Δράσεις για την αντιμετώπιση της κλιματικής έκτακτης ανάγκης»
         
            
               [κοινοποιηθείσα υπό τον αριθμό C(2019) 6388]
            
         
         (Το κείμενο στην αγγλική γλώσσα είναι το μόνο αυθεντικό)
         Η ΕΥΡΩΠΑΪΚΗ ΕΠΙΤΡΟΠΗ,
         Έχοντας υπόψη τη Συνθήκη για τη λειτουργία της Ευρωπαϊκής Ένωσης,
         Έχοντας υπόψη τον κανονισμό (ΕΕ) αριθ. 211/2011 του Ευρωπαϊκού Κοινοβουλίου και του Συμβουλίου, της 16ης Φεβρουαρίου 2011, σχετικά με την πρωτοβουλία πολιτών (1), και ιδίως το άρθρο 4,
         Εκτιμώντας τα ακόλουθα:
         
                     (1)
                  
                  
                     Το αντικείμενο της προτεινόμενης πρωτοβουλίας πολιτών με τίτλο «Δράσεις για την αντιμετώπιση της κλιματικής έκτακτης ανάγκης» αφορά τα εξής: «Καλούμε την Ευρωπαϊκή Επιτροπή να ενισχύσει τη δράση της για την αντιμετώπιση της κλιματικής έκτακτης ανάγκης σύμφωνα με το όριο υπερθέρμανσης του 1,5 °C. Αυτό σημαίνει πιο φιλόδοξους στόχους για το κλίμα και μεγαλύτερη χρηματοδοτική στήριξη της δράσης για το κλίμα.»
                  
               
                     (2)
                  
                  
                     Οι στόχοι της προτεινόμενης πρωτοβουλίας πολιτών αφορούν τα εξής: «Η ΕΕ πρέπει να προσαρμόσει τους στόχους της (εθνικά καθορισμένες συνεισφορές — NDC) δυνάμει της συμφωνίας του Παρισιού με σκοπό τη μείωση των εκπομπών αερίων του θερμοκηπίου κατά 80 % έως το 2030, ώστε να επιτύχει καθαρές μηδενικές εκπομπές διοξειδίου του άνθρακα έως το 2035, και να προσαρμόσει ανάλογα την ευρωπαϊκή νομοθεσία για το κλίμα. Πρέπει να εφαρμοστεί ενωσιακή διασυνοριακή προσαρμογή του άνθρακα. Δεν πρέπει να υπογράφονται συμφωνίες ελεύθερων συναλλαγών με χώρες–εταίρους που δεν ακολουθούν διαδρομή συμβατή με τον στόχο του 1,5 °C σύμφωνα με την εκτίμηση του Climate Action Tracker. Η ΕΕ πρέπει να δημιουργήσει δωρεάν εκπαιδευτικό υλικό σχετικά με τις επιπτώσεις της κλιματικής αλλαγής για όλα τα προγράμματα σπουδών των μελών.»
                  
               
                     (3)
                  
                  
                     Η Συνθήκη για την Ευρωπαϊκή Ένωση (ΣΕΕ) ενισχύει την ιθαγένεια της Ένωσης και βελτιώνει περαιτέρω τη δημοκρατική λειτουργία της Ένωσης προβλέποντας, μεταξύ άλλων, ότι κάθε πολίτης έχει το δικαίωμα να συμμετέχει στον δημοκρατικό βίο της Ένωσης μέσω της ευρωπαϊκής πρωτοβουλίας πολιτών.
                  
               
                     (4)
                  
                  
                     Για τον σκοπό αυτό, οι διαδικασίες και οι προϋποθέσεις που απαιτούνται για την πρωτοβουλία πολιτών θα πρέπει να είναι σαφείς, απλές, εύχρηστες και αναλογικές προς τον χαρακτήρα της πρωτοβουλίας πολιτών, ώστε να ενθαρρύνουν τη συμμετοχή των πολιτών και να καθιστούν την Ένωση περισσότερο προσιτή.
                  
               
                     (5)
                  
                  
                     Η Επιτροπή έχει την εξουσία να υποβάλλει προτάσεις για νομικές πράξεις της Ένωσης με σκοπό την εφαρμογή των Συνθηκών στα ακόλουθα θέματα:
                     
                                 —
                              
                              
                                 για ανάληψη δράσης με σκοπό την επίτευξη των στόχων της διατήρησης, της προστασίας και της βελτίωσης της ποιότητας του περιβάλλοντος και της προώθησης μέτρων σε διεθνές επίπεδο για την αντιμετώπιση περιφερειακών ή παγκόσμιων περιβαλλοντικών προβλημάτων, και ιδίως την καταπολέμηση της κλιματικής αλλαγής, βάσει του άρθρου 192 παράγραφοι 1 και 2, σε συνδυασμό με το άρθρο 191 παράγραφος 1 πρώτη και τέταρτη περίπτωση της Συνθήκης για τη λειτουργία της Ευρωπαϊκής Ένωσης (ΣΛΕΕ),
                              
                           
                                 —
                              
                              
                                 για την εφαρμογή της κοινής εμπορικής πολιτικής, βάσει του άρθρου 207 της ΣΛΕΕ.
                              
                           
               
                     (6)
                  
                  
                     Για τους λόγους αυτούς, σύμφωνα με το άρθρο 4 παράγραφος 2 στοιχείο β) του προαναφερόμενου κανονισμού, η προτεινόμενη πρωτοβουλία πολιτών δεν ευρίσκεται καταφανώς εκτός του πλαισίου των αρμοδιοτήτων της Επιτροπής να υποβάλει πρόταση για την έκδοση νομικής πράξης της Ένωσης με σκοπό την εφαρμογή των Συνθηκών.
                  
               
                     (7)
                  
                  
                     Επιπλέον, έχει συσταθεί η επιτροπή πολιτών και έχουν οριστεί τα πρόσωπα επικοινωνίας σύμφωνα με το άρθρο 3 παράγραφος 2 του κανονισμού, η δε προτεινόμενη πρωτοβουλία πολιτών δεν είναι κατάφωρα καταχρηστική, επιπόλαια ή κακόβουλη και δεν αντίκειται προφανώς στις αξίες της Ένωσης όπως αυτές ορίζονται στο άρθρο 2 της ΣΕΕ.
                  
               
                     (8)
                  
                  
                     Επομένως, η προτεινόμενη πρωτοβουλία πολιτών με τίτλο «Δράσεις για την αντιμετώπιση της κλιματικής έκτακτης ανάγκης» θα πρέπει να καταχωριστεί,
                  
               ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
         
            Άρθρο 1
            Η προτεινόμενη πρωτοβουλία πολιτών με τίτλο «Δράσεις για την αντιμετώπιση της κλιματικής έκτακτης ανάγκης» καταχωρίζεται.
         
         
            Άρθρο 2
            Η παρούσα απόφαση αρχίζει να ισχύει στις 23 Σεπτεμβρίου 2019.
         
         
            Άρθρο 3
            Η παρούσα απόφαση απευθύνεται στους διοργανωτές (μέλη της επιτροπής πολιτών) της προτεινόμενης πρωτοβουλίας πολιτών με τίτλο «Δράσεις για την αντιμετώπιση της κλιματικής έκτακτης ανάγκης», τους οποίους εκπροσωπούν ο κ. Thomas EITZENBERGER και η κ. Astrid Cecilie BUDOLFSEN, που ενεργούν ως πρόσωπα επικοινωνίας.
         
         
            Βρυξέλλες, 4 Σεπτεμβρίου 2019.
            
               
                  Για την Επιτροπή
               
               Frans TIMMERMANS
               
                  Πρώτος Αντιπρόεδρος
               
            
         
         
            (1)  ΕΕ L 65 της 11.3.2011, σ. 1.